**Marko Luomala** (s. 2. kesäkuuta 1980 Vaasa) on suomalainen jääkiekkoilija, joka pelaa Ruotsin 2. divisioonassa Olofströms IKssa. Hänen vahvuuksiinsa kuuluu karvaaminen, asenne, laukaus, työmoraali, tilan tekeminen ketjukavereille, työteliäisyys ja kulmaväännöt. Luomalan heikkouksiin kuuluu pelinluvun puute, ajoittainen yksinyrittäminen ja suoraviivaisuuden puute. Hänet on SM-liigassa yleisesti tunnettu alempien ketjujen rouhijana, mutta Luomala on toisinaan kunnostautunut myös maalintekijänä.

Ura
---

### Seuraura

Luomala on Vaasan Sportin kasvatti. Hän siirtyi 18-vuotiaana JYPin A-nuoriin kaudeksi 1998–1999, josta Luomala jatkoi Porin Ässiin kaudeksi 1999–2000. Tehot 13+5=18 riittivät joukkueen A-nuorten sisäisen piste- ja maalipörssin voittoon. Hän debytoi samalla kaudella myös Ässien SM-liigajoukkueessa, jossa Luomala teki kymmenessä runkosarjaottelussa yhden maalin. Kaudeksi 2000–2001 Luomala palasi kasvattajaseuraansa Sportiin pelaamaan Mestistä, jossa tulokaskausi toi 31 runkosarjaottelussa tehot 5+4=9. Kaudella 2001–2002 hän löi itsensä läpi Mestiksessä ja oli Sportin toiseksi paras maalintekijä ja kolmanneksi paras pistemies tehoilla 15+12=27.

Huhtikuussa 2002 Luomala siirtyi try-outille Tampereen Ilvekseen, jonne hän sai elokuussa kauden 2002–2003 kattaneen sopimuksen. Luomala pelasi varsinaisen tulokaskautensa SM-liigassa ja teki 55 runkosarjaottelussa tehot 7+4=11. Hän pelasi lähinnä puolustavassa joukkueen nelosketjussa, mutta paransi kevättä kohden myös kiekollisessa pelissä. Luomala kuului runkosarjassa viimeiseksi sijoittuneen Ilveksen harvoihin onnistujiin varsinkin syyskuudella. Kauden 2003–2004 mittaan hän löysi joukkueesta paikkansa kakkosketjun rouhijana Erkki Rajamäen loukkaannuttua. Joulukuussa 2003 Luomala teki kaksivuotisen jatkosopimuksen Ilveksen kanssa.

Kaudella 2004–2005 Luomalalta odotettiin lopullista läpimurtoa SM-liigassa, mutta harjoituskaudella tullut viiltovamma sekä pienet loukkaantumiset haittasivat häntä. Lokakuussa 2004 Luomalan sopimusta jatkettiin vuodella kevääseen 2007 saakka. Hän ei jatkanut Ilveksessä kuitenkaan viimeistä sopimuskauttaan 2006–2007, vaan purki yhteisymmärryksessä sopimuksensa joukkueen kanssa ja siirtyi kaksivuotisella sopimuksella Rauman Lukon riveihin. Hän paransi yhden kauden piste-ennätystään tehtyään yhteensä 22 tehopistettä, mutta Luomalan kausi päättyi kuitenkin nilkkavammaan jo helmikuun 2007 puolivälissä. Myös kausi 2007–2008 jäi hänellä varsin rikkonaiseksi vuodenvaihteen loukkaantumisten vuoksi.

Luomala palasi kaudeksi 2008–2009 kaksivuotisella sopimuksella Porin Ässiin. Hän paransi SM-liigan yhden kauden piste-ennätystään tehtyään 27 tehopistettä ja oli 14 osumallaan joukkueen toiseksi paras maalintekijä Sakari Salmisen jälkeen. Kaudella 2009–2010 Luomala nousi Ässien varakapteeniksi ja jonkin ihmeellisen suonenvedon seurauksena laittoi hänen SM-liigan yhden kauden piste- ja maaliennätyksensä uuteen uskoon tehoilla 27+17=44. Luomala sijoittui koko liigan maalipörssissä neljänneksi. Hänen osumistaan seitsemän jäi voittomaaleiksi ja Luomala jakoikin SM-liigan voittomaalipörssin voiton JYPin Juha-Pekka Hytösen kanssa. Tämä jäi ainoaksi kerraksi Luomalan uralla kun hän rikkoi 15 maalin ja 30 pisteen rajat.

Kaudeksi 2010–2011 Luomala siirtyi kaksivuotisella sopimuksella Oulun Kärppiin. Hänet hankittiin joukkueeseen isoon rooliin, mutta Luomala ei kuitenkaan vastannut häneen kohdistuneisiin odotuksiin ja hän siirtyi tammikuussa 2011 loppukaudeksi Sveitsin National League A:ssa pelaavaan Kloten Flyersiin. Kaudeksi 2011–2012 Luomala palasi SM-liigaan ja siirtyi kaksivuotisella sopimuksella Hämeenlinnan Pallokerhoon. Hänen omien sanojensa mukaan seuravalintaan vaikuttivat osaksi myös perhesyyt. Luomala voitti ensimmäisellä sopimuskaudellaan 14 osumallaan HPK:n sisäisen maalipörssin, mutta kaudella 2012–2013 hän ei löytänyt juuri missään vaiheessa maalijyvää ja tehopisteitä kertyi runkosarjan aikana vain seitsemän. Luomala joutui myös tammikuussa 2013 runkosarjan lopulle sivuun alavartalovamman vuoksi ja hän pelasi kaikkiaan vain 41 runkosarjaottelua.

Syyskuussa 2013 Luomala palasi loppukauden 2013–2014 kattaneella sopimuksella kasvattajaseuraansa Vaasan Sportiin. Hän jatkoi SM-liigaan nostetussa joukkueessa vuoden mittaisella sopimuksella kaudella 2014–2015. Luomalalla oli kuitenkin alkukaudella loukkaantumisia ja hän jäi Sportissa pieneen rooliin. Lopulta hänen sopimuksensa purettiin yhteisymmärryksessä tammikuussa 2015. Noin puolitoista viikkoa myöhemmin Luomala siirtyi loppukaudeksi Italian Serie A:n HC Gherdëinaan.

Kaudeksi 2015–2016 Luomala siirtyi Iso-Britannian toiseksi korkeimmalle sarjatasolle EPIHL-joukkue Milton Keynes Lightningiin. Marraskuussa 2015 hän kuitenkin jätti joukkueen. Joulukuussa Luomala siirtyi loppukaudeksi MOL Ligaan unkarilaisen Ferencváros TC:n paitaan.

### Maajoukkueura

Luomala on pelannut kolme A-maaottelua Euro Hockey Tour -tasolla vuoden 2005 Česká Pojišťovna Cupissa. Hänet ja Kari Kalto valittiin Suomen joukkueeseen, kun Tony Salmelainen ja Jukka Voutilainen joutuivat sivuun. Luomalan ensimmäinen A-maaottelu oli näin ollen turnauksen avausottelu 1. syyskuuta 2005 Liberecissä Ruotsia vastaan. Hän edusti myös Suomen Mestis-pelaajista koottua B-maajoukkuetta Mont Blancin turnauksessa joulukuussa 2001.Pelattuaan kevään Unkarissa Luomala palasi seuraavaksi kaudeksi Suomeen. Hän pelasi kauden mustasaarelaisessa KoMu HTssa II divisioonassa. Kaudelle 2017–2018 Luomala siirtyi Ruotsin neljännelle sarjaportaalle Olofströms IK:n joukkueeseen.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 1999–2000 | Ässät | SM-liiga | 10 | 1 | 0 | 1 | 2 | – | – | – | – | – |
| 2000–2001 | Sport | Mestis | 31 | 5 | 4 | 9 | 20 | – | – | – | – | – |
| 2001–2002 | Sport | Mestis | 42 | 15 | 12 | 27 | 12 | 9 | 4 | 3 | 7 | 2 |
| 2002–2003 | Ilves | SM-liiga | 55 | 7 | 4 | 11 | 14 | – | – | – | – | – |
| 2003–2004 | Ilves | SM-liiga | 50 | 9 | 8 | 17 | 37 | 7 | 2 | 0 | 2 | 4 |
| 2004–2005 | Ilves | SM-liiga | 47 | 4 | 8 | 12 | 18 | 7 | 0 | 0 | 0 | 4 |
| 2005–2006 | Ilves | SM-liiga | 52 | 9 | 3 | 12 | 20 | 4 | 0 | 0 | 0 | 2 |
| 2006–2007 | Lukko | SM-liiga | 48 | 9 | 13 | 22 | 26 | – | – | – | – | – |
| 2007–2008 | Lukko | SM-liiga | 42 | 8 | 3 | 11 | 20 | 3 | 0 | 0 | 0 | 0 |
| 2008–2009 | Ässät | SM-liiga | 56 | 14 | 13 | 27 | 26 | – | – | – | – | – |
| 2009–2010 | Ässät | SM-liiga | 55 | 27 | 17 | 44 | 24 | – | – | – | – | – |
| 2010–2011 | Kärpät | SM-liiga | 30 | 4 | 9 | 13 | 12 | – | – | – | – | – |
|  | Kloten Flyers | NLA | 30 | 3 | 1 | 4 | 2 | 14 | 3 | 1 | 4 | 0 |
| 2011–2012 | HPK | SM-liiga | 57 | 14 | 7 | 21 | 24 | – | – | – | – | – |
| 2012–2013 | HPK | SM-liiga | 41 | 3 | 4 | 7 | 16 | 5 | 1 | 2 | 3 | 4 |
| 2013–2014 | Sport | Mestis | 48 | 12 | 12 | 24 | 38 | 5 | 2 | 0 | 2 | 0 |
| 2014–2015 | Sport | SM-liiga | 10 | 1 | 1 | 2 | 8 | – | – | – | – | – |
|  | HC Gherdëina | Italia | 8 | 3 | 10 | 13 | 4 | 4 | 1 | 0 | 1 | 2 |
| 2015–2016 | Milton Keynes Lightning | EPIHL | 24 | 12 | 6 | 18 | 2 | – | – | – | – | – |
| 12 kautta | yhteensä | SM-liiga | 553 | 110 | 90 | 200 | 247 | 26 | 3 | 2 | 5 | 14 |
| 3 kautta | yhteensä | Mestis | 121 | 32 | 28 | 60 | 70 | 14 | 6 | 3 | 9 | 2 |
| 1 kausi | yhteensä | NLA | 30 | 3 | 1 | 4 | 2 | 14 | 3 | 1 | 4 | 0 |

Lähteet
-------

* Marko Luomala The Internet Hockey Databasessa (englanniksi)
* Marko Luomala *Elite Prospects*. Everysport Media Group AB.  (englanniksi)

### Viitteet

1. 1 2  Sutinen, Henri; Sala, Ville: Ilveksen kevätarvostelut  15.4.2004. Jatkoaika.com. Viitattu 25.12.2013.
2. ↑  Marko Luomala Ilves-Hockey Oy.  Arkistoitu 26.12.2013. Viitattu 25.12.2013.
3. ↑  Marko Luomala – Jatkoaika.com – Kaikki jääkiekosta
4. 1 2 3  Marko Luomala *Elite Prospects*. Everysport Media Group AB.  (englanniksi)
5. ↑  Ilvekselle uusi maalivahtivalmentaja  15.4.2002. Jatkoaika.com. Viitattu 25.12.2013.
6. ↑  Ilveksen try-out-pelaajille sopimukset  26.8.2002. Jatkoaika.com. Viitattu 25.12.2013.
7. ↑  Sala, Ville: Ilveksen pelaaja-arvostelut 2002–2003  16.4.2003. Jatkoaika.com. Viitattu 25.12.2013.
8. ↑  Luomalan sopimusta jatkettiin vuodella  25.10.2004. Jatkoaika.com. Viitattu 25.12.2013.
9. ↑  Sala, Ville: Ilves-pelaajien kevättodistukset  8.4.2005. Jatkoaika.com. Viitattu 25.12.2013.
10. ↑  Sala, Ville: Ilves-pelaajien kevättodistukset  25.10.2004. Jatkoaika.com. Viitattu 25.12.2013.
11. ↑  Lukko julkaisi tulevan kauden joukkueensa  25.4.2006. Jatkoaika.com. Viitattu 25.12.2013.
12. ↑  Marko Luomalan kausi ohi  2.3.2007. Jatkoaika.com. Viitattu 25.12.2013.
13. ↑  Kivimäki, Jussi; Aro, Matti, Suomi, Kai: Tilinteon aika: Kettupaitojen päästötodistus  17.3.2008. Jatkoaika.com. Viitattu 25.12.2013.
14. ↑  Marko Luomala patapaitoihin  14.3.2008. Jatkoaika.com. Viitattu 25.12.2013.
15. ↑  Luomala Kärppiin, Kuuselalle jatkosopimus  12.4.2010. Jatkoaika.com. Viitattu 25.12.2013.
16. ↑  Ässien maalitykki siirtyy Kärppiin *yle.fi*.  12.4.2010. Yleisradio Oy.  Arkistoitu 18.4.2010. Viitattu 12.4.2010.
17. ↑  Luomala lähtee Kärpistä Sveitsiin  3.1.2011. Jatkoaika.com. Viitattu 25.12.2013.
18. ↑  Marko Luomala siirtyy Kärpistä Kloteniin  3.1.2011. Liiga.
19. ↑  Viime kaudella pettynyt Luomala siirtyy HPK:hon  22.6.2011. Jatkoaika.com. Viitattu 25.12.2013.
20. ↑  Wennström, Antti; Meriläinen, Lauri: HPK:n pelaaja-arvostelut 2012–13: Jämäpakki Larsson ja liian hidas Fehr  22.6.2011. Jatkoaika.com. Viitattu 25.12.2013.
21. ↑  Luomala sivussa runkosarjan loppuun asti  24.1.2013. Jatkoaika.com. Viitattu 25.12.2013.
22. ↑  Marko Luomala palaa kasvattiseuraansa  24.1.2013. Jatkoaika.com. Viitattu 25.12.2013.
23. ↑  Sportin liigaryhmä alkaa rakentua  4.4.2014. Jatkoaika.com. Viitattu 4.6.2014.
24. ↑  Luomalan aika Vaasassa tuli päätökseen  3.1.2015. Jatkoaika.com. Viitattu 3.1.2015.
25. ↑  Luomala jatkaa uraansa Italiassa  14.1.2015. Jatkoaika.com. Viitattu 15.1.2015.
26. ↑  Stürmer Marko Luomala verstärkt den HC Gröden  13.1.2015. HC GHERDËINA ASD.  Arkistoitu 18.1.2015. Viitattu 15.1.2015. (saksaksi)
27. ↑  Kokenut suomalaishyökkääjä jatkaa uraansa Iso-Britanniassa  5.5.2015. SuomiKiekko. Viitattu 19.11.2015.
28. ↑  Club Statement: Marko Luomala  25.11.2015. Milton Keynes Lightning.  Arkistoitu 27.11.2015. Viitattu 9.12.2015. (englanniksi)
29. ↑  Új légióst igazolunk  8.12.2015. FRADI.HU. Viitattu 9.12.2015. (unkariksi)
30. ↑  Maajoukkueessa muutoksia loukkaantumisten vuoksi  29.8.2005. Jatkoaika.com. Viitattu 25.12.2013.
31. ↑  Mestismaajoukkue Ranskaan valittu  10.12.2001. Jatkoaika.com. Viitattu 25.12.2013.